Οι εδαφικοί ορίζοντες

Η εξέταση της μορφής ενός εδάφους μπορεί να γίνει στο εργαστήριο με την ανάλυση εδαφικών δειγμάτων. Μπορεί, επίσης, να γίνει με κατακόρυφες τομές βάθους 2 περίπου μέτρων, όπου και φαίνονται οι εδαφικές στρώσεις τις οποίες ονομάζουμε ορίζοντες του εδάφους. Σε μία πλήρη εδαφοτομή μπορούμε να διακρίνουμε τους εξής ορίζοντες ή στρώματα: Τον επιφανειακό ορίζοντα Ο, ο οποίος είναι ένα στρώμα νεκρής οργανικής ύλης. Ο ορίζοντας Ο μπορούμε να πούμε ότι αποτελείται από τρεις υποορίζοντες. Από τον ορίζοντα Ο1 που αποτελείται από αναγνωρίσιμα οργανικά κατάλοιπα και αποκαλείται και ορίζοντας L (από τη λέξη Litter που σημαίνει απορρίμματα). Από μία ενδιάμεση στρώση που ονομάζεται ορίζοντας F (από τη λέξη Fermentation που σημαίνει ζύμωση) και από τον ορίζοντα Ο2 ο οποίος έχει πλήρως αποσυντεθεί. Τον ορίζοντα Α, ο οποίος αποτελεί ανάμειξη οργανικής και ανόργανης ύλης. Όπως ο ορίζοντας Ο, έτσι και ο Α θεωρείται ότι αποτελείται από τρεις υποορίζοντες. Από τον ορίζοντα Α1, που είναι πλούσιος σε σκούρο οργανικό υλικό και έχει έντονο σκούρο χρώμα, από τον ορίζοντα Α2 που είναι αποχρωματισμένος και από τον ορίζοντα Α3 που είναι μεταβατικός προς τον ορίζοντα Β. Τον ορίζοντα Β που επίσης αποτελείται από τρεις υποορίζοντες. Από το Β1 που είναι μεταβατικός με τον Α, από τον κυρίως Β ορίζοντα, που ονομάζεται Β2 και από το Β3 που είναι μεταβατικός με τον ορίζοντα C. Τον ορίζοντα C ο οποίος είναι το αποσαθρωμένο μητρικό πέτρωμα, και Τον ορίζοντα R ο οποίος είναι το βραχώδες υπόθεμα που υπάρχει κάτω από το έδαφος.