Διύλιση αργού πετρελαίου

Το πετρέλαιο αντλείται από τις πετρελαιοπηγές, οι οποίες μπορεί να βρίσκονται στο υπέδαφος ή κάτω από τη θάλασσα. Η άντληση γίνεται σε ειδικές εγκαταστάσεις με διάφορες τεχνικές. Χάρη στις σύγχρονες τεχνικές, έχουν πραγματοποιηθεί γεωτρήσεις μέχρι βάθους 12.000 μέτρων (Μουρμάνση-ΒΔ Ρωσία). Στη συνέχεια, με ειδικούς αγωγούς ή με ειδικά διαμορφωμένα πλοία, που λέγονται δεξαμενόπλοια ή τάνκερ, μεταφέρεται στα διυλιστήρια όπου υποβάλλεται στη διαδικασία της διύλισης. Αρχικά, το πετρέλαιο υφίσταται ειδική επεξεργασία για την απομάκρυνση των προσμίξεων του θείου που περιέχει. Η διαδικασία αυτή ονομάζεται αποθείωση. Κατόπιν, με ειδικούς σωλήνες οδηγείται στην αποστακτική στήλη όπου χωρίζεται σε διάφορα κλάματα. Τα αποστακτικά κλάματα είναι μίγματα διαφόρων υδρογονανθράκων παραπλήσιου σημείου ζέσης. Αποτελούν μαζί με το πετρέλαιο τα πετρελαιοειδή ή τα πρωτογενή προϊόντα του πετρελαίου. Περαιτέρω, τα αποστακτικά κλάσματα υποβάλλονται σε ποικίλους χημικούς μετασχηματισμούς με σκοπό την παραγωγή προϊόντων που να ικανοποιούν την κατανάλωση. Πρωτογενή προϊόντα πετρελαίου είναι τα υγραέρια, τα καύσιμα των αυτοκινήτων, το πετρέλαιο κίνησης, τα λιπαντικά και η άσφαλτος. Με τα πρωτογενή προϊόντα του πετρελαίου ασχολείται ένας ολόκληρος κλάδος της Χημείας, η πετροχημεία, και μας δίδουν μια σειρά δευτερογενών προϊόντων (αιθυλική αλκοόλη, αιθυλένιο κ.λπ.) τα οποία αποτελούν τη βάση για τη παραγωγή των τριτογενών προϊόντων του πετρελαίου που είναι τα πολυμερή, τα πλαστικά, τα λιπαντικά, τα φάρμακα κ.α..