Η ύλη έχει περισσότερες από τρεις καταστάσεις

Ισως πολλές φορές έχεις αναρωτηθεί ότι υλικά όπως ο καπνός, το ζελέ, ο αφρός, το γιαούρτι είναι στερεά υγρά ή αέρια; Ο ήλιος και τα αστέρια σε ποια από τις τρεις καταστάσεις της ύλης κατατάσσονται; Η απάντηση στα ερωτήματα αυτά είναι ότι εκτός από τις τρεις καταστάσεις της ύλης που γνωρίζεις υπάρχουν άλλες δύο η κολλοειδής και το πλάσμα. Ένα υλικό βρίσκεται σε κολλοειδή κατάσταση όταν μία ή περισσότερες ουσίες από αυτές από τις οποίες αποτελείται είναι διεσπαρμένες σε πολύ μικρά σωματίδια μέσα σε μια στερεή, υγρή ή αέρια ουσία. Τα διεσπαρμένα σωματίδια μπορεί να είναι είτε πολύ μικρά στερεά σωματίδια είτε μικρά σταγονίδια υγρού είτε μικρές φυσαλίδες αερίου τα οποία είναι μεγαλύτερα από μόρια αλλά πιο μικρά από αυτά που μπορεί να διακρίνει το γυμνό μάτι. Κολλοειδή είναι το γάλα, το γιαούρτι, η μαγιονέζα, ο καπνός, το ζελέ, ο αφρός, τα σπρέι, το ασπράδι του αυγού κ.ά. Τα αέρια όταν θερμανθούν σε πολύ υψηλές θερμοκρασίες μεταπίπτουν στην κατάσταση του πλάσματος και αποκτούν τελείως διαφορετικές ιδιότητες. Ο Ήλιος, τα αστέρια, ο μεσοαστρικός χώρος, τα νεφελώματα αλλά και τα αέρια στους λαμπτήρες φθορισμού (νέον) όταν φωτοβολούν, βρίσκονται σε κατάσταση πλάσματος. Το εξωτερικό μέρος της ατμόσφαιρας της Γης έχει αέρια σε κατάσταση πλάσματος και σε αυτά οφείλεται το βόρειο σέλας.