Το νερό ανέδειξε και κατέστρεψε αρχαίους πολιτισμούς

Το νερό υπήρξε η αιτία για την ανάπτυξη αλλά και την καταστροφή πολλών αρχαίων πολιτισμών. Ήταν αρκετά εκατό χρόνια κακής διαχείρισης των υδάτινων πόρων για την εξαφάνιση των Μάγιας που ζούσαν στην Κεντρική Αμερική και ήταν κυρίαρχοι της περιοχής που εκτείνεται από το Νότιο Μεξικό μέχρι τη Γουατεμάλα και το Μπελίζ και ακόμα πιο πέρα, μέχρι τη Δυτική Ονδούρα και το Ελ Σαλβαδόρ. Κατείχαν εύφορα εδάφη φυσικά αρδευόμενα από λίμνες και ποτάμια. Για να αντεπεξέλθουν στη ραγδαία αύξηση του πληθυσμού τους το 8ο με 9ο αιώνα μ.Χ. προχώρησαν σε αποψιλώσεις εδαφών προκειμένου να δημιουργήσουν καλλιεργήσιμες εκτάσεις. Τα νερά των χειμάρρων έχασαν τις φυσικές διεξόδους τους προς τα ποτάμια, παρέσυραν ανεξέλεγκτα χώμα και λάσπη στις υδάτινες λεκάνες που βάλτωσαν. Μια μακρόχρονη περίοδος ξηρασίας που ακολούθησε συνέτεινε στο δραματικό περιορισμό της παραγωγής τροφής, με αποτέλεσμα τον αφανισμό του πληθυσμού και του πολιτισμού των Μάγιας. Στις μέρες μας παλάτια, ναοί και ίχνη αρχαίων βασιλιάδων έρχονται στο φως στο ξεχασμένο Παλένκε, στα βάθη της μεξικανικής ζούγκλας, αποκαλύπτοντας τον χαμένο πολιτισμό.