Υδρογόνο. Το καύσιμο του 21ου αιώνα;

Το υγρό υδρογόνο είναι το καύσιμο των πυραύλων. Καιόμενο το υδρογόνο παράγει περισσότερη θερμότητα από οποιοδήποτε άλλο καύσιμο, στοιχείο ή χημική ένωση. Επειδή το προϊόν της καύσης του είναι απλά νερό, το οποίο προφανώς δε ρυπαίνει, ίσως γίνει το καύσιμο του 21ου αιώνα. Ο έλεγχος των εκπομπών διοξειδίου του άνθρακα και άλλων ρύπων στην ατμόσφαιρα ίσως μας οδηγήσει σε μια ενεργειακή οικονομία του υδρογόνου. Τα αυτοκίνητα για παράδειγμα θα μπορούσαν να τροποποιηθούν και να καίνε υδρογόνο. Ένα από τα πρώτα δοκιμαστικά αυτοκίνητα που κινούνται με υδρογόνο είναι το "Necar3" της Mercedes-Benz. Είναι εφοδιασμένο με ένα στοιχείο καυσίμου που καίει υδρογόνο για να παραγάγει ηεκτρικό ρεύμα με το οποίο λειτουργεί ένας ηλεκτροκινητήρας. Στην πραγματικότητα το πρωτογενές καύσιμο είναι η μεθανόλη, CH3OH, μια χημική ένωση συγγενής του οινοπνεύματος. Η μεθανόλη αντιδρά με υδρατμούς και δίνει υδρογόνο και μονοξείδιο του άνθρακα, CO, το οποίο οξειδώνεται παραπέρα σε διοξείδιο του άνθρακα. Το αποτέλεσμα είναι ένα αυτοκίνητο με πολύ χαμηλές εκπομπές ρύπων.