Πυρηνική ενέργεια. Όχι, ευχαριστώ;

Στο τελευταίο μισό του 20ου αιώνα μια νέα πηγή ενέργειας άρχισε να χρησιμοποιείται. Η πυρηνική ενέργεια. Σε πολλές χώρες έχουν εγκατασταθεί πυρηνικά εργοστάσια. Σ'αυτά η ενέργεια που απελευθερώνεται από τη διάσπαση ραδιενεργών ατόμων όπως το ουράνιο, χρησιμοποιείται για την παραγωγή ηλεκτρικής ενέργειας. Ιδιαίτερα στις πιο αναπτυγμένες και συνεπώς ενεργοβόρες χώρες η πυρηνική ενέργεια αποτελεί μια σημαντική ενεργειακή πηγή. Η πυρηνική ενέργεια όμως έχει ακόμα σημαντικά προβλήματα. Δεκάδες ατυχήματα έχουν συμβεί μέχρι σήμερα σε πυρηνικές εγκαταστάσεις από ανθρώπινο λάθος ή τεχνικές ανωμαλίες. Η ραδιενεργός ακτινο-βολία που διαφεύγει είναι καταστροφική για τον άνθρωπο και τη φύση. Τον Απρίλιο του 1986, συνέβη μια μεγάλη έκρηξη στο πυρη-νικό εργοστάσιο παραγωγής ηλεκτρικής ενέργειας στην πόλη Τσερνομπίλ της Ουκρανίας, που είναι κοντά στο Κίεβο. Δεκάδες άτομα πέθαναν από την έκρηξη, ενώ τουλάχιστον 9 εκατομμύρια άνθρωποι προσβλήθηκαν από τη ραδιενέργεια. Μολύνθηκε και ερημώθηκε περιοχή έκτασης 160.000 τετρ. χλμ. 'Ενα άλλο σημαντικό πρόβλημα είναι η ασφαλής απομάκρυνση των πυρηνικών αποβλήτων. Τα απόβλητα αυτά εκπέμπουν θανατηφόρες ακτινοβολίες. Για παράδειγμα για να φθάσει η ακτινοβολία που εκπέμπει ένα τέτοιο υλικό, το πλουτώνο, στα επίπεδα της ακτινοβολίας που δέχεται ο άνθρωπος από το διάστημα πρέπει να περάσουν 250.000 χρόνια. Πενήντα χρόνια τώρα οι επιστήμονες και τεχνικοί συζητούν το θέμα και δεν υπάρχει συμφωνία για ένα σταθερό σημείο απόρριψης. Παλαιότερα τα πόντιζαν στη θάλασσα. Κανείς δε ξέρει σήμερα το βαθμό διάβρωσης των τσιμεντένιων κιβωτίων στα οποία είχαν εγκλωβιστεί. Πολλοί υποστηρίζουν την ταφή τους σε ασφαλές πέτρωμα. Αλλά τι θα γίνει σε ένα σεισμό; Για τους παραπάνω λόγους πολλοί πολίτες αλλά και χώρες του πλανήτη μας στο ερώτημα για μια επέκταση της χρήσης της πυρηνικής ενέργειας απαντούν. Όχι. Ευχαριστώ!