Από την εποχή του λίθου στις τεχνητές καρδιές

Από την προϊστορική εποχή οι χρονικές περίοδοι στις οποίες χωρίζεται η προϊστορία αρχικά και η ιστορία κατόπιν χαρακτηρίζονται από τα υλικά που χρησιμοποιούσαν οι άνθρωποι για να κατασκευάζουν τα εργαλεία τους και τα όπλα τους. Έτσι αρχικά έχουμε την εποχή του λίθου από το 700000 π.Χ. μέχρι περίπου το 8000 π.Χ. Την περίοδο αυτή όλα τα αντικείμενα που χρησιμοποιούν οι άνθρωποι είναι κατασκευασμένα από πέτρες Τις πέτρες αυτές, κατά κύριο λόγο τις βρίσκουν έτοιμες έτσι ώστε να ταιριάζουν στις ανάγκες τους παρά τις λαξεύουν για να κατασκευάζουν τα όπλα και τα εργαλεία τους. Από το 8000 π.Χ. μέχρι το 1200 π.Χ. έχουμε την εποχή του χαλκού. Τα εργαλεία και τα όπλα στην αρχή της περιόδου είναι κατασκευασμένα κυρίως από αυτοφυή χαλκό. Στη συνεχεία με την βοήθεια της φωτιάς αναπτύσσουν μεθόδους ώστε να βγάζουν μέταλλα από ορυκτά και εμφανίζονται μαζί με τα χάλκινα αντικείμενα και ορειχάλκινα. Από το 1200 π.Χ. και μέχρι την έναρξη της ιστορίας έχουμε την εποχή του σιδήρου. Αυτοφυής σίδηρος δεν υπάρχει αλλά έχουν πλέον αναπτυχθεί πιο πολύπλοκες μέθοδοι και μπορούν να παράγουν τον σίδηρο από τα οξείδιά του. Ο σίδηρος είναι μέταλλο που σε υψηλή θερμοκρασία μπορεί να σφυρηλατηθεί και να πάρει σχήματα πολύπλοκα. Έτσι μπορούσαν να κατασκευάζουν πολύ πιο σύνθετα και εξειδικευμένα εργαλεία και όπλα. Στη συνέχεια οι περίοδοι χαρακτηρίζονται κυρίως από τα επιτεύγματα μάλλον παρά τα υλικά. Έτσι σταθμοί είναι η ανακάλυψη του τροχού, της τυπογραφίας, η κινητήριος δύναμη του ατμού, ο ηλεκτρισμός, οι κινητήρες εσωτερικής καύσεως κ.ά. Ο 20ος όμως αιώνας μπορεί να χαρακτηριστεί και πάλι από κάποια υλικά, τα πλαστικά. Μέσα στον αιώνα αυτόν έχουν παρασκευαστεί πληθώρα νέων υλικών που έχουν φέρει επανάσταση σε όλους τους τομείς των εφαρμογών. Έτσι κατασκευάζονται υλικά που αντέχουν σε θερμοκρασία 8000 oC για να επενδύουν τα διαστημόπλοια, τεχνητές καρδιές και γενικά τεχνητά μέλη ανθρώπου, υλικά με τα οποία επενδύουν ιστορικά μνημεία για να τα προφυλάξουν από τις φθορές του χρόνου, υλικά που επιτρέπουν να κατασκευάζονται ισχυροί υπολογιστές με μέγεθος φακής, ρομπότ, άθραυστα τζάμια και πολλά άλλα.