Πως σχηματίζεται το έδαφος;

Το έδαφος σχηματίζεται από τη φυσική, τη χημική και τη βιολογική αποσάθρωση των πετρωμάτων. Η φυσική αποσάθρωση προκαλείται από ποικίλους παράγοντες, κυρίως κλιματολογικούς. Κλιματολογικοί παράγοντες είναι οι μεταβολές της θερμοκρασίας, η διείσδυση του νερού στις ρωγμές των πετρωμάτων και η επίδραση του ανέμου. Έτσι, η εναλλαγή υψηλής και χαμηλής θερμοκρασίας έχει ως αποτέλεσμα τη συστολή και διαστολή των πετρωμάτων και τη δημιουργία ρωγμών. Το νερό εισχωρεί στις ρωγμές και στις κοιλότητες και όταν παγώνει διαστέλλεται και κομματιάζει τα πετρώματα. Ο άνεμος με τους κόκκους της άμμου που μεταφέρει τα διαβρώνει. Χημική αποσάθρωση προκαλείται από την όξινη βροχή, αλλά και από άλλα χημικά διαλύματα τα οποία προέρχονται από τις χημικές βιομηχανίες. Σε ό,τι αφορά τη βιολογική αποσάθρωση των πετρωμάτων αυτή μπορεί να προέρχεται από τα διάφορα βακτήρια του εδάφους, αλλά και από το ριζικό σύστημα των φυτών που εισχωρεί βαθιά μέσα στο έδαφος και κομματιάζει τα πετρώματα.