Dalton, John (1766-1844)

Ο Ντάλτον γεννήθηκε στην Αγγλία, το 1766 μ.Χ. Ήταν φυσικός και χημικός, που με την ατομική του θεωρία για την ύλη και τις μελέτες του για τις ιδιότητες των αερίων, θεωρείται ένας από τους μεγαλύτερους θεμελιωτές της επιστήμης της Χημείας.
Το 1781 ο Ντάλτον, μόλις δεκαπέντε χρονών, αναγκάστηκε να κερδίζει το ψωμί του, διδάσκοντας σε Δημοτικά σχολεία. Συγχρόνως μελετούσε Μαθηματικά, Φυσική με τη βοήθεια ενός τυφλού μαθηματικού και φυσιοδίφη, του Τζων Γκαφ και σύντομα άρχισε να διδάσκει αυτά τα μαθήματα στο Manchester New College. Στο Manchester πέρασε όλο τον υπόλοιπο χρόνο της ζωής του.
Το 1799 ο Ντάλτον παραιτήθηκε και άρχισε να ασχολείται με άνεση με τη χημική έρευνα, ενώ για τη διαβίωσή του παρέδιδε μαθήματα Χημείας και Μαθηματικών ως το 1833, οπότε ο βασιλιάς Γουλιέλμος Δ΄ του απένειμε ετήσια χορηγία 150 λιρών που από το 1836 διπλασιάστηκε.
Ο αυτοδίδακτος ουσιαστικά Ντάλτον είχε την ικανότητα να κάνει κριτική επεξεργασία των πειραματικών δεδομένων και να ανακαλύπτει τους φυσικούς νόμους στους οποίους υπακούουν οι διάφορες φυσικές παράμετροι.
Με πολλές συστηματικές παρατηρήσεις ανακάλυψε τους πιο σημαντικούς Νόμους της Χημείας, όπως το "Νόμο της διαστολής των αερίων" και το "Νόμο των απλών πολλαπλασίων" (1805).
Το 1794 δημοσίευσε το έργο του "Εξαιρετικά γεγονότα σχετιζόμενα με την όραση των χρωμάτων", όπου πραγματευόταν το φαινόμενο της αχρωματοψίας, που το παρατήρησε στον ίδιο του τον εαυτό, όπως και στον αδελφό του, γι' αυτό η πάθηση αυτή ονομάστηκε Δαλτωνισμός.
Από το 1787 άρχισε να κρατά μετεωρολογικό ημερολόγιο και έτσι κατά τη διάρκεια της ζωής του κατέγραφε κάθε μέρα τις καιρικές συνθήκες, σύνολο: 200.000 παρατηρήσεις. Για τις παρατηρήσεις του αυτές κατασκεύαζε ο ίδιος τα εργαλεία που χρειαζόταν. Στα 1793 βλέπει στο φως το πρώτο του έργο με τίτλο "Μετεωρολογικές παρατηρήσεις και δοκίμια".
Ο Ντάλτον διερεύνησε τη βροχόπτωση, την εξάτμιση του νερού και το σχηματισμό των νεφών. Οι μελέτες αυτές τον οδήγησαν να μελετήσει το φαινόμενο των "μερικών πιέσεων" και να διατυπώσει το "Νόμο των μερικών πιέσεων του Ντάλτον"
Οι Νόμοι που διατύπωσε αποτέλεσαν τη βάση για την "Ατομική Θεωρία", η οποία παραμένει άρρηκτα συνδεδεμένη με το όνομά του. Ο Ντάλτον παρουσίασε τη θεωρία του στο Βασιλικό Ινστιτούτο στα τέλη του 1803. Ανακοίνωσε την Ατομική του θεωρία στον καθηγητή του Πανεπιστημίου της Γλασκώβης και εκείνος την περιέλαβε στην τρίτη έκδοση του έργου του "Σύστημα Χημείας" που το εξέδωσε το 1807. Ο Ντάλτον έδωσε στη θεωρία σάρκα και οστά καταρτίζοντας τον πρώτο πίνακα ατομικών βαρών και ήταν ο πρώτος που σχεδίασε τη δομή πολλών χημικών ενώσεων. Κατασκεύασε δηλαδή πρότυπα των "σύνθετων σωματιδίων" διαφόρων ουσιών, χρησιμοποιώντας ξύλινες σφαίρες για να απεικονίσει τα διάφορα άτομα που τις αποτελούν.
Ο Ντάλτον ασχολήθηκε επίσης με τη συλλογή εντόμων και φυτών. Τιμήθηκε πολλές φορές και κέρδισε το θαυμασμό πολλών επιστημόνων. Η πόλη για να τιμήσει τον πολίτη της, έστησε το 1834 το άγαλμά του στο Δημαρχείο.
Παρά την πλούσια παραγωγή του σε επιστημονική σκέψη, ο Ντάλτον, είναι γνωστό, ότι αδιαφορούσε για τα ακαδημαϊκά αξιώματα. Ήταν απλός στους τρόπους, σεμνός και μετριόφρων.
Πέθανε άγαμος στο Manchester, ύστερα από μια σειρά καρδιακών προσβολών.