H ζάχαρη και η τερηδόνα

Η τερηδόνα είναι μία νόσος πού θα ταλαιπωρήσει τούς περισσότερους ανθρώπους μία ή περισσότερες φορές κατά την διάρκεια της ζωής τους. Δημιουργείται όταν τα δόντια εκτίθενται συχνά σε τροφές πού περιέχουν ζάχαρη ή υδατάνθρακες. Τα βακτήρια πού υπάρχουν στο στόμα διασπούν τη σακχαρόζη και παράγουν οξέα. Τα οξέα αυτά επιδρούν πάνω στην αδαμαντίνη (σμάλτο) του δοντιού και με την πάροδο του χρόνου την αποδομούν δημιουργώντας κοιλότητες και εξασθενώντας το δόντι. Επειδή όλοι μας έχουμε βακτήρια στο στόμα, υποψήφιος ασθενής για τερηδόνα μπορεί να είναι ο καθένας. Αυτοί πού στη δίαιτά τους συμπεριλαμβάνουν πολλές τροφές με ζάχαρη, δεν χρησιμοποιούν σκευάσματα με φθόριο και έχουν πλημμελή στοματική υγιεινή, έχουν και τις περισσότερες πιθανότητες να αναπτύξουν τερηδόνες. Επίσης δόντια που έχουν πολύ εκτεταμένα σφραγίσματα, προσφέρουν κατάλληλο έδαφος ανάπτυξης των βακτηρίων, αυξάνοντας τον κίνδυνο προσβολής από την τερηδόνα. Ο καλύτερος τρόπος για να πολεμήσετε την τερηδόνα είναι να ακολουθήσετε τις παρακάτω απλές οδηγίες: Ελαττώστε τις τροφές με ζάχαρη, ιδιαίτερα μεταξύ των γευμάτων. Μασάτε τσίχλες χωρίς ζάχαρη για να αυξήσετε τη ροή του σάλιου, το οποίο είναι προστατευτικός παράγοντας απέναντι στις τερηδόνες των δοντιών. Βουρτσίζετε τα δόντια σας μετά από κάθε γεύμα και χρησιμοποιείτε νήμα καθημερινώς. Χρησιμοποιείτε οδοντόπαστες και στοματικά διαλύματα που περιέχουν φθόριο. Επισκέπτεστε τον οδοντίατρό σας, προληπτικά, κάθε έξι μήνες για έλεγχο και επαγγελματικό καθαρισμό. Τέλος, αν παρατηρήσετε κάποια αλλαγή στο χρώμα ή την σύσταση τού δοντιού, κλείστε αμέσως ραντεβού με τον οδοντίατρο σας.