Soren Peter Lauritz Sorensen (1868 - 1939)

O Δανός Χημικός γεννήθηκε στο Havrevjerg που βρίσκεται κοντά στο Slaglese. Ο πατέρας του ήταν ο Hans Sorensen και η μητέρα του η Kirstine Katrine Sorensen. Παντρεύτηκε την Anna Louise Willumsen στις 18 Νοεμβρίου 1892 και απέκτησε τέσσερα παιδιά.
Ξεκίνησε τις σπουδές του στην Ιατρική, στο πανεπιστήμιο της Κοπεγχάγης, αλλά σύντομα εγκατέλειψε την Ιατρική για να ασχοληθεί με τη Χημεία. Αποφοίτησε από το πανεπιστήμιο της Κοπεγχάγης το 1881 και για τα επόμενα δέκα χρόνια ασχολήθηκε με την ανόργανη σύνθεση υπό την επίβλεψη του καθηγητή S.M. Jorgensen (1837-1914) στο «Technical University of Denmark» στην Κοπεγχάγη. Απέκτησε το διδακτορικό του τίτλο (Ph.D. degree) τo 1899 από το πανεπιστήμιο της Κοπεγχάγης.
Ο Sorensen εργάστηκε ως διευθυντής του χημικού εργαστηρίου «Carlsberg Laboratories». Το εργαστήριο αυτό ιδρύθηκε από τον J.C. Jacobsen (1811-1887) το 1876. Σε αυτό το εργαστήριο ο Sorensen έκανε τα πολυάριθμα πρωτοπόρα πειράματά του στον τομέα της βιοχημείας. Ταυτόχρονα δούλεψε και ως καθηγητής στο πανεπιστήμιο της Κοπεγχάγης.
Οι έρευνές του αναπτύχθηκαν κυρίως στον τομέα της βιοχημείας. Ασχολήθηκε με τη σύνθεση των αμινοξέων, των πρωτεϊνών και των ενζύμων. Ασχολήθηκε ακόμα και με το μηχανισμό των ενζυμικών αντιδράσεων.
Η σημαντικότερη συμβολή του στη χημεία σχετίζεται με την προσπάθειά του να εκφράσει τη συγκέντρωση των ιόντων υδρογόνου σε ένα υδατικό διάλυμα. Έτσι, το 1909 εισήγαγε την έννοια του pH ως ένα μέτρο της οξύτητας ή της βασικότητας ενός διαλύματος.