Το νερό στη φύση

Το νερό στη φύση το συναντάμε και με τις τρεις φυσικές καταστάσεις, στερεό (πάγος, χαλάζι, χιόνι, πάχνη), υγρό (θάλασσες, λίμνες, ποτάμια πηγές) και αέριο (υδρατμοί). Θάλασσες, λίμνες και ποτάμια, αποτελούν τα επιφανειακά νερά. Ένα μεγάλο μέρος νερού συγκρατείται από το έδαφος και το υπέδαφος και έστι σχηματίζονται τα υπόγεια νερά. Από τα υπόγεια νερά τροφοδοτούνται τα πηγάδια και αναβλύζουν οι πηγές. Τα επιφανειακά και τα υπόγεια νερά συνιστούν την υδρόσφαιρα. Νερό υπάρχει και στην ατμόσφαιρα ως υγρασία και νέφη, που δημιουργούνται από την εξάτμιση των επιφανειακών νερών στην ξηρά και τη θάλασσα. Το νερό αποτελεί το κύριο συστατικό των ζωντανών οργανισμών (φυτών και ζώων). Στο ανθρώπινο σώμα το ποσοστό του νερού αποτελεί το 67%. Για να διατηρείται σταθερό αυτό το ποσοστό πρέπει ο άνθρωπος να λαμβάνει καθημερινά περίπου 2 λίτρα για να αναπληρώνει το νερό που χάνει με διάφορους τρόπους. Απώλεια νερού χωρίς αναπλήρωση συνεπάγεται σοβαρές βλάβες στην υγεία του οργανισμού (αφυδάτωση) που αν ξεπεράσει το 20% προκαλούνται μη αντιστρεπτές βλάβες στον οργανισμό που τελικά φέρνουν το θάνατο. Ο άνθρωπος μπορεί να ζήσει 60 – 70 περίπου ημέρες χωρίς τροφή αλλά όχι παραπάνω από 10 – 12 ημέρες χωρίς νερό. Αλλά και στον ανόργανο κόσμο το νερό δεν σπανίζει. Έγκλειστο σε ορυκτά (ως κρυσταλλικό νερό) συμμετέχει στη διαμόρφωση των κρυσταλλικών τους συστημάτων. Στη φωτογραφία αριστερά βλέπουμε τους κρύσταλλους του ένυδρου θειικού χαλκού, δηλαδή της γαλαζόπετρας.